ฉบับที่ 55/2558 25 สิงหาคม 2558

**กรมศุลกากรจัดประมูลรถยนต์ของกลาง**

**วันนี้ (วันอังคารที่ 25 สิงหาคม 2558) เวลา 9.00 น. ณ กรมศุลกากร คลองเตย ดร.สมชัย สัจจพงษ์ อธิบดีกรมศุลกากร เป็นประธานเปิดงาน “ขายทอดตลาดรถยนต์ของกลางโดยวิธีประมูลด้วยวาจา” โดยมีรถยนต์และรถจักรยานยนต์เข้าร่วมประมูลในครั้งนี้ รวมทั้งสิ้นจำนวน 535 คัน ประกอบด้วยรถยนต์ยี่ห้อต่างๆ อาทิ BENTLEY, PORSCHE, AUDI, BENZ, FERRARI, BMW, LEXUS, NISSAN, TOYOTA, HONDA ฯลฯ** **คาดว่าจะสามารถประมูลขายได้ไม่ต่ำกว่า 500 ล้านบาท**

**ดร.สมชัย สัจจพงษ์ อธิบดีกรมศุลกากร กล่าวว่า** การจัดขายทอดตลาดรถยนต์ของกลางใน  
ครั้งนี้เป็นการจัดครั้งที่ 2 ในรอบปีงบประมาณ 2558 กรมศุลกากรได้มอบหมายให้ บริษัท สหการประมูล จำกัด (มหาชน) เป็นผู้ดำเนินการขายทอดตลาดตามสภาพที่เป็นอยู่ และเป็นการประมูลด้วยวาจา เหมือนเช่นที่ผ่านมา โดยเปิดให้ผู้สนใจที่จะเข้าร่วมประมูลสามารถเข้าชมสภาพภายนอกรถยนต์ของกลางฯ ได้ในวันที่ 21 และ 24 สิงหาคม 2558 เวลา 09.00 - 18.00 น. สำหรับรถยนต์ที่มีราคาการเปิดประมูลสูงสุด ได้แก่ ลำดับที่ 167 ยี่ห้อ PORSCHE รุ่น 911 TURBO (RHD) เปิดประมูลด้วยราคา 11.84 ล้านบาท รถจักรยานยนต์ที่มีราคาการเปิดประมูลสูงที่สุด ได้แก่ ลำดับที่ 185 ยี่ห้อ BMW รุ่น R1600GT เปิดประมูลด้วยราคา 872,000 บาท ส่วนรถยนต์ที่มีการเปิดประมูลด้วยราคาต่ำสุด ได้แก่ ลำดับที่ 47 ยี่ห้อ BENZ รุ่น CL600 ลำดับที่ 122 ยี่ห้อ DAIMLER รุ่น SALOON และ ลำดับที่ 124 ยี่ห้อ HONDA รุ่น INTEGRA เปิดประมูลด้วยราคา 1 หมื่นบาท

อธิบดีกรมศุลกากร เปิดเผยว่า เนื่องจากได้รับความสนใจจากประชาชนกลุ่มเป้าหมายที่ต้องการซื้อรถยนต์หรูในราคาถูกกว่าท้องตลาดเป็นจำนวนมาก ทำให้ราคารถยนต์แต่ละคันมีการแข่งขันและปรับขึ้นจนสามารถขายได้ตามเงื่อนไขที่กำหนดไว้ โดยในปีนี้กรมศุลกากรได้จัดการประมูลรถยนต์ของกลางไปแล้ว 1 ครั้ง สามารถจัดเก็บรายได้เข้ารัฐเป็นมูลค่ากว่า 337.140 ล้านบาท อย่างไรก็ตาม การประมูลในครั้งนี้น่าจะได้รับความสนใจจากประชาชนที่สนใจเช่นเดียวกับในครั้งที่ผ่านมา เนื่องจากจะมีการรวบรวมรถยนต์และรถจักรยานยนต์กว่า 500 คัน ไว้ให้เลือกประมูลฯ ในจำนวนนี้มีรถยนต์หรูและรถจักรยานยนต์บิ๊กไบค์ที่อยู่ในความสนใจของตลาด รวมทั้งรถญี่ปุ่นและยุโรปสภาพเกรด A อีกจำนวนมาก

สำหรับการลงทะเบียนเข้าร่วมประมูลและวางเงินค้ำประกันการประมูลนั้น ผู้ที่ประสงค์จะเข้าร่วมประมูลจะต้องลงทะเบียนและวางเงินค้ำประกันการประมูลเป็นแคชเชียร์เช็คของธนาคารในกรุงเทพฯ และปริมณฑล สั่งจ่ายกรมศุลกากร (พักรายได้) ที่ เจ้าหน้าที่รับลงทะเบียน ส่วนของกลาง สำนักสืบสวนและปราบปราม กรมศุลกากร โดยกรมศุลกากรได้เปิดรับลงทะเบียนในวันที่ 21 และ 24 สิงหาคม 2558 ตั้งแต่เวลา 08.30 ถึง 16.30 น. และในวันที่ 25 และ 26 สิงหาคม 2558 ตั้งแต่เวลา 07.30 น. เป็นต้นไป จนกว่าจะเสร็จสิ้นการประมูล ทั้งนี้ ในการวางเงินค้ำประกันรถยนต์ที่จะประมูลจะมีอัตราที่แตกต่างกัน โดยรถยนต์ที่ราคาเปิดประมูลต่ำกว่า 1.5 ล้านบาท จะต้องวางเงินค้ำประกันคันละ 1 แสนบาท ส่วนรถยนต์ที่ราคาเปิดประมูลตั้งแต่ 1.5 ล้านบาทขึ้นไป จะต้องวางเงินค้ำประกันคันละ 2 แสนบาท

--------------------------------------------------------

**รายละเอียดเพิ่มเติม** : ส่วนของกลาง สำนักสืบสวนและปราบปราม กรมศุลกากร โทร. 0 2667 6843

ฝ่ายประชาสัมพันธ์ บริษัท สหการประมูล จำกัด (มหาชน) โทรศัพท์ 0 2934 7344 คุณมนัสวิน 08 1438 7353 คุณอภิญญา 08 1191 6779